***GUÍA DO SOLICITANTE***

***Criterios e méritos***

***para a valoración previa e asignación dos complementos de recoñecemento á excelencia curricular docente e investigadora***

*Comisión Galega de Informes, Avaliación,*

*Certificación e Acreditación*

*CGIACA*

***2016***

**ESTRUTURA DOS COMPLEMENTOS**

 **ESTRUTURA:**

 Distínguense dúas modalidades de valoración: a básica e a adicional.

 *Valoración básica*: neste apartado teranse en conta única e exclusivamente os méritos e criterios que a seguir se indican:

* **Docencia**: quinquenios docentes recoñecidos polas universidades públicas. Cada quinquenio valorarase con 0,75 puntos.
* **Investigación**: sexenios de investigación recoñecidos pola Comisión Nacional Evaluadora de la Actividad Investigadora. Cada sexenio valorarase con 1 punto.
* Toda vez que a posesión de dous quinquenios de docencia e un sexenio de investigación son requisitos mínimos de presentación, exclúense da regra anterior, sendo valorados conxuntamente en **1 tramo.**

 *Valoración adicional:* teranse en conta os méritos e condicións que a continuación se relacionan:

* Docencia: valoraranse os méritos relativos á actividade, formación, innovación e xestión docente, **tendo en conta a especificidade de cada campo científico e a docencia impartida**, de acordo coa relación de méritos fixados anualmente pola CGIACA. **A puntuación máxima que se poderá outorgar neste apartado será de 2,5 tramos**. Limítase a seis o número de méritos que poderán presentar os solicitantes para este compoñente.
* Investigación e transferencia de coñecemento: valorarase a experiencia investigadora, a mobilidade, a transferencia e a divulgación de coñecemento, tendo en conta a especificidade de cada campo científico e de acordo coa relación de méritos fixados anualmente pola CGIACA. **A puntuación máxima que se poderá outorgar neste apartado será de 2.5 tramos**. Limítase a seis o número de méritos que poderán presentar os solicitantes para este compoñente, dos cales non poderán presentar máis de catro no apartado de investigación nin máis de catro no de transferencia e de divulgación de coñecemento.

Debe destacarse que cada mérito alegado estará constituído por unha soa achega (un curso, unha tese, un proxecto, …), excepto no caso da amplitude da docencia, enquisas e estadías, en que o mérito estará constituído pola totalidade da docencia impartida, enquisas ou estadías comprendidas no período avaliado.

Para a valoración dos méritos terase en conta especificamente a calidade das achegas. En consecuencia, nin a presentación dos 6 méritos de cada apartado implicará a obtención da puntuación máxima, nin a presentación dun número inferior implicará necesariamente unha avaliación negativa. A valoración final será o resultado da suma das valoracións básicas e adicionais.

 **MÉRITOS ALEGABLES**

 Os méritos que se valoran, de entre os aprobados pola CGIACA e publicados como anexo na correspondente convocatoria, estarán comprendidos no período 2011-2015.

 Entenderase que un mérito está encadrado no período 2011-2015 cando o seu desenvolvemento coincida, polo menos en parte, co devandito período.

 Con carácter excepcional, as persoas solicitantes que durante o devandito período gozasen de permisos de baixa maternal ou paternal, poderán incorporar méritos realizados ao longo dun intervalo temporal idéntico ao de duración da baixa e inmediatamente antes do inicio do período de avaliación da presente convocatoria. Neste caso, será necesario incorporar xustificación do goce do devandito permiso.

 Para a convocatoria 2016, os méritos alegables son os que se recollen como Anexo ao presente documento.

 **VALORACIÓN DOS MÉRITOS**

Canto á avaliación ou valoración dos méritos débense ter en conta os seguintes puntos:

1. Non será precisa a presentación do número máximo de méritos (12) para poder ser valorado.
2. A valoración realizarase tendo en conta especificamente a calidade das achegas e a súa relación coa traxectoria global do profesor ou profesora recollida no seu currículo. Para estes efectos, a puntuación global final será o resultado de aplicar, á puntuación resultante da valoración dos concretos méritos achegados, un factor de corrección en atención á súa traxectoria curricular. Este factor de corrección, que poderá aplicarse tanto á alza coma á baixa, non poderá exceder do 20% da puntuación máxima (o que pode supoñer ata 20 puntos en docencia e 20 en investigación).
3. As devanditas puntuacións máximas que se poderían acadar por mérito son as que figuran nos Anexos acompañados a este documento.
4. Tendo como base o Estatuto de Autonomía de Galicia, o Plan Xeral de Normalización da Lingua Galega e os Estatutos das Universidades, e considerando o interese que para o Sistema Universitario de Galicia ten a realización das actividades encamiñadas á potenciación do uso do galego nos distintos campos, incorpóranse apartados específicos que permiten valorar estas actividades. Para estes efectos, cando algún dos seis méritos achegados se inclúa nesta categoría, a valoración destes méritos efectuarase cos mesmos indicios de calidade intrínseca do mérito e a mesma puntuación, non polo feito exclusivo da utilización da lingua galega.

**COMITÉS DE ASESORES EXTERNOS**

 A *Comisión Galega de Informes, Avaliación, Certificación e Acreditación* (CGIACA), será o órgano encargado de emitir a valoración do complemento de recoñecemento á excelencia curricular docente e investigadora.

 Para a realización da devandita función, e con carácter previo á emisión da valoración, contará con comités de asesores expertos.

 Haberá 5 comités (Ciencias Sociais e Xurídicas, Ciencias Experimentais, Ciencias da Saúde, Ensinanzas Técnicas e Humanidades) que se farán coincidir cos 5 grandes campos científicos nos cales se recollen todas as áreas de coñecemento.

 Non obstante o sinalado, atendendo ao número de solicitudes que puideren presentarse con relación ás distintas áreas de coñecemento, poderán subdividirse os campos científicos.

 Para formar parte dos comités, serán requisitos imprescindibles: ser profesor/a de universidade, ter consolidados, **como mínimo,** tres compoñentes por méritos docentes (quinquenios de docencia) e tres tramos de complemento de produtividade (sexenios de investigación), e non pertencer ao sistema universitario de Galicia (este último requisito non se aplica aos presidentes dos Comités).

 **PRESENTACIÓN DE DOCUMENTACIÓN**

Para participaren no procedemento para a avaliación previa á asignación das retribucións adicionais, as persoas solicitantes deberán cubrir e presentar a seguinte documentación:

1. Modelo normalizado de instancia (Anexo III)

**Cubrirase telematicamente na aplicación informática da ACSUG**. **Presentarase na sede electrónica da Xunta de Galicia https:/sede.xunta.gal.** Para a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave 365 (<https://sede.xunta.gal/chave365>).

2. Relación de méritos presentados (Anexo IV) -A non presentación deste anexo implicará que a solicitude se limita á valoración básica-.

**Cubrirase telematicamente na aplicación informática da ACSUG**. **Presentarase na sede electrónica da Xunta de Galicia https:/sede.xunta.gal.** Para a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave 365 (<https://sede.xunta.gal/chave365>).

3. Documento acreditativo da identidade do solicitante (DNI ou equivalente) en formato dixital.

No caso de denegar expresamente a autorización á ACSUG para a consulta dos seus datos no sistema de verificación de datos de identidade, de conformidade co disposto no Decreto 255/2008, de 23 de outubro (DOG do 13 de novembro).

1. *Currículo vitae completo en formato dixital.*

*5.* Documentación acreditativa dos méritos curriculares presentados en formato dixital (preferiblemente a través da aplicación informática da ACSUG). AS certificacións relativas aos quinquenios e sexenios, só tendán que presentarse no caso de denegar expresamente á ACSUG a súa consulta.

6. Documentación acreditativa, no seu caso, do disfrute de permiso por baixa maternal ou paternal no período 2011-2015.

7. Outros documentos que a persoa solicitante considere relevantes.

**No caso de dúbida, dificultades técnicas ou necesidade de máis información durante o proceso de obtención dos formularios na sede electrónica, poderanse dirixir ao teléfono de información 012 ou ao correo electrónico 012@xunta.gal.**

A ACSUG revisará as solicitudes presentadas e que estas reúnen os requisitos precisos **para ser** **admitidas a trámite**. No caso contrario, requirirase ao interesado para que, nun prazo de dez días, emende a falta ou acompañe os documentos preceptivos. De acordo co exposto, os requirimentos efectuados pola ACSUG consistirán**, única e exclusivamente**, en:

1. Petición de reenvío da solicitude e/ou a relación de méritos correctamente cuberta. Isto será naqueles casos en que ambos os anexos fosen presentados mais se omitisen datos ou estes se fixesen constar incorrectamente (Ex. falta nome completo, dirección, sinatura... ).
2. Petición de achega dos seguintes documentos:

 b1) DNI ou documento equivalente (no case de denegar expresamente á ACSUG a súa consulta).

b2) *Currículum vitae* (sempre e cando se presentase o anexo correspondente á relación de méritos).

 **En** **ningún caso se requirirá a presentación da relación de méritos –**Anexo IV- (dado que non é un requisito preceptivo, ao ser posible a solicitude referida exclusivamente á valoración básica) **nin a acreditación e xustificación dos méritos presentados** (a presentación da cal é obriga exclusiva do solicitante e a súa omisión afectará á resolución de fondo, mais non á admisión a trámite da solicitude).

 **XUSTIFICACIÓN DE MÉRITOS**

 **A) MÉRITOS PARA VALORACIÓN BÁSICA**

Non será preciso presentar xustificación destes méritos, quinquenios e sexenios, xa que a ACSUG solicitará directamente ás respectivas Universidades a súa certificación previa autorización por parte dos solicitantes, agás no caso de denegación expresa desta autorización por parte dos solicitantes.

 **B) MÉRITOS PARA A VALORACIÓN ADICIONAL**

 **A acreditación dos méritos** correspondentes á valoración adicional, así como a achega dos elementos que permitiren avaliar os indicios de calidade daqueles, **será responsabilidade única e exclusiva do solicitante**. Será suficiente, para tal efecto, a presentación de copia simple dixitalizada. **O momento de presentación da devandita documentación será xunto coa solicitude e/ou dentro do prazo aberto para a presentación das instancias.** Finalizado o devandito prazo, as avaliacións realizaranse de acordo coa documentación acreditativa dos méritos achegados ata ese momento.

Non se ten en consideración a incorporación de varios méritos nun mesmo ítem, cada mérito alegado estará constituído por unha soa aportación (un curso, unha dirección de tese, un proxecto,…), agás no caso dos méritos **amplitude, intensidade e tipo de docencia, enquisas ou estancias;** nestes casos o mérito estará constituído pola totalidade da docencia impartida, das enquisas de alumnos ou das estancias comprendidas no período estipulado na convocatoria.

 Todos os méritos alegados deberán estar debidamente xustificados, tal e como se indica nos apartados correspondentes.

 Sen prexuízo do disposto no parágrafo anterior, a ACSUG poderá comprobar os datos alegados, así como aqueles datos académicos e de investigación relevantes para a avaliación, solicitando información para tal efecto ás distintas institucións implicadas. Do mesmo xeito, a ACSUG poderá requirir dos solicitantes as aclaracións e concrecións que considere oportunas en relación aos méritos alegados.

**Actividade Docente (máximo 6 méritos)**

1. **Amplitude, intensidade e tipo da docencia no período de cinco anos avaliado** (Docencia en diplomatura, licenciatura, grao, posgrao, doutorado ou equivalentes: max 10; Tipo de docencia: teórica, práctica, dirección de TFG e outras actividades docentes EEES recollidas en POD: max. 15; Diversidade de materias e outras actividades docentes (como por exemplo dirección de TFM, etc): max. 10.)

**Méritos incluídos:** Teranse en conta neste apartado as materias impartidas, segundo o tipo das mesmas e o número total de créditos (teóricos e prácticos).

**Xustificación**: Certificación expedida pola Secretaría Xeral ou vicerreitoría responsable do POD.

**Indicios de calidade:** Primarase o feito de atender tanto á licenciatura ou grao como aos posgraos oficiais (terceiro ciclo/máster), así como a diversidade dos contidos e a actualización permanente da programación.

1. **Creación de materiais docentes para a docencia universitaria:**manuais, unidades didácticas, libros, capítulos de libros*, artigos relacionados directamente coa docencia, traducións, software e outro material para a docencia.*

**Méritos incluídos:** Teranse en conta neste apartado os libros de texto, manuais universitarios e os materiais **elaborados especificamente para a docencia universitaria**, diferenciándose claramente dos materiais correspondentes á investigación e divulgación científica, que non se terán en conta neste apartado.

 **Xustificación:** A acreditación da posesión dos devanditos méritos realizarase mediante a achega documental que se sinala:

 **- Libros, capítulos, artigos, traducións:** copia da portada e título, autores, créditos do libro (editorial, ISBN, depósito legal,...) e índice. No caso dos capítulos, engadirase unha copia da primeira páxina do capítulo. No caso das traducións copia da folla en que figurar o responsable da tradución.

 **- Separatas, artigos:** copia da primeira e última páxina do artigo, así como copias do índice do número ou volume e da folla onde figurar o comité de redacción e o ISSN da revista.

 **- Sóftware:** impresión do índice e créditos do material electrónico**.**

 **Indicios de calidade:** Terase en conta para a valoración dos materiais docentes que se convertesen en obras de referencia para os estudos de grao e posgrao, a editorial que os publica, a existencia dun proceso de selección rigoroso por parte da entidade editora, a opinión que merecen en recensións e citas autorizadas e, con carácter adicional, os datos relativos á súa difusión a través da presenza en repertorios bibliográficos especializados ou catálogos de bibliotecas universitarias. Indicarase expresamente a actividade docente a que está dirixida e na que se utiliza o material salientado.

 **3. Implicación na mellora da actividade docente universitaria** (sempre que o seu desempeño non sexa consecuencia da ocupación dun determinado cargo académico)

1. *Coordinación de curso.*
2. *Coordinación de grado ou equivalente.*
3. *Coordinación de máster ou equivalente.*
4. *Coordinación de programas de doutoramento.*
5. *Plan de acción titorial.*
6. *Responsable de Calidade de Centro (PRCC).*

**Méritos incluídos***:* A coordinación da docencia que poderá incluírse neste apartado, refírese a: docencia de 1º e 2º ciclo, coordinación de programas de doutoramento e/ou programas oficiais de posgrao. A coordinación de curso refírese á coordinación das distintas materias dun curso académico dunha titulación oficial e por acordo da Xunta de Facultade, de Centro ou, polo menos, do equipo directivo.

 A coordinación doutras actividades docentes como son Títulos propios, másteres ou posgraos non oficiais terán necesariamente menor valoración.

 **Xustificación:** Certificación do órgano correspondente en que figuren as funcións desempeñadas, alcance da coordinación, curso académico en que efectuou esta e que o seu desempeño non é consecuencia da ocupación dun determinado cargo académico. É preciso achegar certificación oficial.

 **Indicios de calidade:** Terase en conta, como indicadores para a valoración da actividade realizada polo solicitante, o nivel a que se realiza a coordinación e o número de materias e grupos que están afectados pola coordinación así como un informe do traballo realizado. No caso dos programas de doutoramento teranse en conta os programas ínteruniversitarios ou con mención de calidade, así como o número de doutores ou DEA que se obtiveron nos devanditos programas. En canto ao Plan de acción titorial e PRCC terase en conta un autoinforme das actividades realizadas.

 ***4. Participación en actividades de formación:***

*4.1. Actividades de formación docente.*

 *a) Dirección de un curso de formación docente de,* alomenos*, 20 horas.*

 *b) Impartición de un curso de formación docente de,* alomenos*, 4 horas.*

 *c) Asistencia a un curso de formación docente de,* alomenos*, 8 horas.*

 *4.2. Actividades de formación investigadora.*

 *a) Teses doutorais dirixidas e defendidas.*

 *b) Impartición de cursos de formación de investigadores.*

 **Méritos incluídos:** As actividades de formación que se avalían neste apartado correspóndense a cursos específicos de formación e innovación docente e á formación de novos investigadores. Terase en conta a especificidade da área a que pertence o solicitante.

Non se incluirá o diploma en docencia universitaria de 100 horas. Poderase incluír cada curso ou actividades individual (un curso – un mérito) realizada e organizada polos centros específicos de cada universidade (CUFIE, ICE, etc.), cos datos correspondentes a título, horas e datas específicas.

No apartado 4.2.b avalíanse a impartición de seminarios e xornadas específicas de formación de novos investigadores. Non se terá en conta a participación en cursos e seminarios de máster, posgraos e programas de doutoramento ou de terceiro ciclo. Tampouco se terán en conta seminarios e cursos de divulgación científica, que se valoran noutros apartados.

Con respecto ás teses, **cada Tese Doutoral dirixida constitúe un mérito**. Valoraranse neste apartado as teses dirixidas, cuxa defensa pública se efectuara no período avaliado. Exclúense, polo tanto, as teses en realización ou pendentes de lectura**. No caso de incluír as teses neste apartado, non poderán incluírse no respectivo apartado dos méritos de investigación.**

 **Xustificación:**

4.1. a) Copia do programa oficial do curso en que conste a dirección e organismo organizador deste e o número total de horas impartidas no curso.

 b) Copia do diploma da universidade ou, cando non sexa unha universidade do S.U.G., certificado do organismo responsable da organización do curso en que figuren as horas docentes impartidas polo/a profesor/a.

 c) Copia do diploma de asistencia en que conste o número de horas.

 4.2 a) Documento en que se inclúa o título, índice, director/a da tese, mención de doutoramento europeo (no seu caso), data da lectura e cualificación. No caso de se tratar de teses dirixidas nunha universidade non pertencente ao S.U.G, debe achegarse, ademais, certificado oficial da devandita universidade en que conste o doutoramento e o director/a da tese.

 b) Copia do programa oficial no que conste o organismo organizador deste e o número total de horas impartidas polo solicitante.

 **Indicios de calidade:** Terase en conta para a valoración das actividades de formación o tipo de curso, a súa duración, a relación coa actividade desempeñada e o seu reflexo efectivo na mellora da actividade docente. Terase en conta para a valoración das actividades desenvolvidas no seminario ou xornada de formación o tipo de curso, a súa duración, a relación coa actividade desempeñada pola persoa solicitante, as horas impartidas e o seu reflexo na mellora da formación

 Para a valoración das teses, terase en conta a cualificación, dirección ou codirección, doutoramento europeo/ internacional, incluída en programas de doutoramento con mención de calidade, programas de doutoramento ínteruniversitarios, etc.

 ***5. Actividades de Prácticas Externas e Mobilidade:***

*5.1- Coordinación e Titorización de programas de prácticas en empresas e institucións (regulados mediante convenios ou certificación de órgano colexiado académico).*

**Méritos incluídos:** Inclúese neste apartado a realización de actividades de coordinación de programas e a titorización do alumnado que participa en prácticas externas, sempre e cando o seu desempeño non sexa consecuencia da ocupación dun determinado cargo académico.

 **Xustificación:** Copia do convenio ou certificación do órgano colexiado académico; copia do nomeamento oficial, no seu caso; Certificado do centro en que conste que o seu desempeño non é consecuencia da ocupación dun determinado cargo académico.

 **Indicios de calidade:** Terase en conta para a valoración destas actividades a súa relación e interese para a titulación, a existencia dun programa estable de prácticas e o número de alumnado titorizado.

 *5.2. - Coordinación e titorización de proxectos de intercambio de estudantes: ERASMUS, ERASMUS MUNDUS, etc.*

 **Méritos incluídos:** Inclúese neste apartado a realización de actividades de coordinación de programas e a titorización do alumnado que participa en programas de mobilidade de alumnos/as, sempre e cando o seu desempeño non sexa consecuencia da ocupación dun determinado cargo académico.

**Xustificación:** Copia do nomeamento oficial, no seu caso, e certificado do centro en que conste que o desempeño non é consecuencia da ocupación dun determinado cargo académico.

**Indicios de calidade:** Terase en conta o programa de mobilidade, a actividade desempeñada, o número de institucións implicadas e o número de alumnado titorizado.

 *5.3. - Participación dos docentes en programas de intercambio internacionais e/ou ínter universitarios.*

 **Méritos incluídos:** Só se inclúe neste apartado a participación en programas de mobilidade docente. Non se considerarán as estadías para investigación aínda que se realicen en institucións docentes e sempre e cando o seu desempeño non sexa consecuencia da ocupación dun determinado cargo académico.

 **Xustificación:** Copia da carta ou certificado do centro receptor en que se constate a estadía, período temporal e actividades desenvolvidas.

 **Indicios de calidade:** Para a súa valoración terase en conta a institución responsable do programa de mobilidade, a duración e as actividades docentes desenvolvidas.

 ***6. Participación en actividades de innovación docente:***

 *6.1- Proxectos competitivos de innovación docente.*

**Méritos incluídos:** Consideraranse os proxectos de convocatorias públicas específicas para innovación docente e que non correspondan a convocatorias xerais de áreas relacionadas coa educación, pedagoxía e demais áreas específicas da persoa solicitante.

 **Xustificación:** Copia do documento oficial de concesión ou contrato en que conste, polo menos: participantes, ámbito, institución que o concede, asignación económica, data de concesión e período de desenvolvemento.

 *6.2. - Participación en Comités de autoavaliación, Comités externos de avaliación, Comisións de Normalización Lingüística, Comisións de avaliación do profesorado, Grupos de innovación docente, etc. de relevancia docente (sempre que o seu desempeño no sexa consecuencia da ocupación dun determinado cargo académico).*

 **Méritos incluídos:** Incluiranse neste apartado a participación en comités de autoavaliación de titulacións, comisións de calidade de titulacións, comisións de normalización lingüística, comités externos de avaliación, comités de avaliación de distintas axencias de avaliación, comités de acreditación de profesorado en distintas axencias, comités asesores de axencias etc. Poderanse considerar, aínda que a menor nivel, a participación en comisións académicas de facultades, comisións de doutoramento etc., sempre que esa participación non for consecuencia do desempeño dun determinado cargo. En ningún caso se considerará a participación en órganos de representación como Xuntas de Facultade, Xuntas de Goberno, Claustro etc. Non se incluirá a participación en tribunais de selección de profesorado de habilitación ou similares.

 **Xustificación:** No caso de participación en comités externos ás universidades, certificado ou documento oficial de participación activa emitido pola institución responsable (axencia de calidade ou outra institución responsable da avaliación, comisión...). Nas comisións dependentes das reitorías, documento xustificativo da participación. Nas comisións de centro, certificado deste en que conste a participación así como que o seu desempeño non é consecuencia da ocupación dun determinado cargo académico.

 **Indicios de calidade:** En todas as actividades de innovación docente terase en conta a institución responsable da actividade, o nivel, función e tipo de participación do solicitante, o tempo de desempeño da función e a relevancia das actividades desempeñadas na mellora e innovación da docencia e a súa importancia para a institución da persoa solicitante.

***7. Outras actividades relacionadas coa docencia universitaria:***

 *7.1. - Premios e distincións relacionados coa actividade docente.*

 **Méritos incluídos:** Consideraranse premios e distincións relacionados coas actividades docentes.

 **Xustificación:** Copia da concesión do premio e documento en que conste a descrición do organismo que concede o premio: tipo de organismo, ámbito de actuación, composición do comité de dirección e de concesión do premio etc.

 **Indicios de calidade:** Terase en conta a relación do premio coas actividades docentes desempeñadas polo solicitante, a relevancia da institución que concede o premio, o sistema de selección dos premiados, a composición internacional ou nacional do xurado de selección.

 *7.2. – Participación en actividades docentes por invitación.*

**Méritos incluídos:** Incluiranse neste apartado a participación, por exemplo, como profesor/a visitante en labores docentes noutras institucións ou actividades similares. Sempre será preciso demostrar: o convite, a súa realización en institucións de educación superior e para actividades docentes. A realización de estadías docentes noutras institucións diferentes ás do solicitante deberá valorarse en programas de mobilidade e coa puntuación correspondente.

 **Xustificación:** Copia da carta de convite, actividades a desempeñar e organismo que realiza o convite e o xustificante de participación.

 **Indicios de calidade:** Para a súa valoración terase en conta a institución que realiza o convite, e o tipo e duración da actividade docente desenvolvida.

 *7.3. - Redes docentes.*

 **Xustificación:** Copia do documento oficial de concesión ou contrato en que conste, polo menos: participantes, ámbito, actividades a desenvolver, institución que o concede, asignación económica, data de concesión e período de desenvolvemento.

 **Indicios de calidade:** Para a súa valoración terase en conta a institución que financia a rede, número de institucións implicadas, función (coordinador, participante etc.) do/a solicitante na rede e actividades desempeñadas.

 *7.4. - Actividades de divulgación docente.*

**Méritos incluídos:** Incluiranseactividades que tratan de divulgar as actividades docentes e/ou a oferta formativa das institucións de educación superior do SUG á sociedade. Incluiranse xornadas, conferencias, exposicións etc. de divulgación da actividade docente.

 **Xustificación:** Copia do programa en que figuren os obxectivos, entidade organizadora, duración, participación e función da persoa solicitante.

**Indicios de calidade*:*** Terase en conta o impacto da actividade divulgativa, os destinatarios, e a duración e relevancia da actividade da persoa solicitante

*7.5.- Outras actividades.*

 **Méritos incluídos:** Incluiranse as actividades que non se poden encadrar noutras epígrafes.

 **Xustificación:** Copia do documento oficial en que conste, polo menos: tipo de actividade, participantes, ámbito, actividades a desenvolver e institución en que se realiza**.**

 **Indicios de calidade:** Para a súa valoración terase en conta a importancia da actividade para a mellora da actividade docente. Cando neste apartado se incluíren méritos similares aos incluídos nalgúns dos apartados anteriores e non directamente relacionados coa actividade docente, terán necesariamente unha redución na súa valoración.

***8. Actividades que fomenten o uso do galego na docencia universitaria.***

 **Méritos incluídos:** Consideraranse neste apartado os méritos e actividades que se realizan e que fomentan a utilización do galego na docencia. Poderanse incluír calquera dos méritos anteriores sempre que se efectuaren en lingua galega ou tiveren como finalidade a potenciación dos seus usos na docencia. Inclúense entre outros méritos a elaboración de materiais para a docencia en lingua galega, a elaboración de traballos terminolóxicos en que figure a lingua galega, a dirección e participación en cursos non regulados en lingua galega, asistencia a cursos de formación para a aplicación da lingua galega no ámbito universitario etc. Excluiranse destas valoracións as achegas na área de Filoloxía Galega que forman parte do normal desenvolvemento da actividade docente e investigadora desta área

 **Xustificación:** Xustificaranse de igual xeito que os méritos similares incluídos nos apartados anteriores.

 **Indicios de calidade:** Utilizaranse os mesmos indicios de calidade que nos apartados similares anteriores. Valorarase a calidade intrínseca do mérito.

 **9. Valoración da actividade docente universitaria**

*9.1.-* Opinión dos estudantes respecto á docencia impartida polo profesorado.

**Méritos incluidos:** Teranse en conta neste apartado os valores obtidos nos procesos de avaliación da satisfacción dos alumnos da docencia obtida. Utilizarán para iso, **os valores obtidos nos ítems das enquisas que supoñen valoracións globais da actividade do profesorado** (a media global do profesor, a media da Universidade e a media da titulación).

**Xustificación:** Neste caso, TODAS as avaliacións realizadas correspondentes aos cursos **2010/11; 2011/12; 2012/13; 2013/14; 2014/2015**, constituirán un só ítem. Deberá aportarse certificado da Universidade na que se faga constar a media global do profesor, a media da Universidade e a media da titulación, da totalidade das enquisas realizadas por cada unha das materias impartidas no período obxecto da convocatoria (a efectos da xustificación servirá o obtido a través da secretaría virtual da Universidade correspondente). No caso de non dispor de enquisas correspondentes a algún dos cursos do período avaliado, deberá aportarse certificado da Universidade no que se xustifique esa circunstancia.

 **Indicios de calidade:** Teranse en conta, no momento de modular os resultados, a valoración do solicitante con respecto á media da Universidade e da titulación, o número de enquisas realizadas,.. En todo caso, a puntuación máxima só poderá acadarse cando en todos os cursos e materias avaliadas a media do solicitante sexa superior á da Universidade e a titulación .

*9.2.-* Valoración obtida no Programa DOCENTIA

**Méritos incluídos:** Inclúese neste apartado a valoración obtida no Programa DOCENTIA en convocatorias posteriores ao 18 de maio de 2011, de forma que se garanta que se cumpre cos requisitos establecidos no documento “Proceso de certificación dos modelos de avaliación da actividade docente do profesorado universitario (Programa DOCENTIA)”.

 **Xustificación:** Xustificarase mediante certificado emitido polo vicerreitorado con competencias neste tema.

 **Indicios de calidade:** Modularanse os resultados en función da cualificación (excelente, notable e aceptable) obtida na avaliación do desempeño.

 **Actividade investigadora e de transferencia de coñecemento (máximo 6 méritos, dos cales non poderán presentar máis de 4 no apartado de investigación nin máis de 4 no de transferencia e de divulgación de coñecemento).**

 **1. Actividade investigadora (máximo 4 méritos).**

***1.1. - Teses doutorais dirixidas e defendidas***

 **Méritos incluídos:** Cada tese doutoral dirixida constitúe un mérito. Valoraranse neste apartado as teses dirixidas, a defensa pública das cales se teña efectuado no período avaliado. Exclúense, por tanto, as teses en realización ou pendentes de lectura. **O solicitante poderá decidir incluílas no apartado de docencia ou no de investigación, pero en ningún caso poderán ser alegadas en ambos apartados polo mesmo solicitante, aínda que se traten de teses diferentes.**

 **Xustificación:** Documento no que se inclúa o título, índice, director/a da tese, mención de doutoramento europeo / internacional (no seu caso), data da lectura e cualificación. No caso de se tratar de teses dirixidas nunha universidade non pertencente ao S.U.G, debe achegarse, ademais, certificado oficial da devandita universidade en que conste o doutoramento e o director/a da tese.

 **Indicios de calidade:** Terase en conta a cualificación, dirección ou codirección, doutoramento europeo, incluída en programas de doutoramento con mención de calidade, programas de doutoramento interuniversitarios, etc.

 ***1.2. - Proxectos / Convenios-Contratos con empresas-institucións.***

*a) Dirección/Participación en proxectos competitivos de ámbito internacional.*

*b) Dirección/Participación en proxectos competitivos do Plan nacional.*

*c) Redes de excelencia do Plan Nacional*

*d) Dirección/Participación en proxectos competitivos autonómicos*

*e) Axudas á consolidación e estruturación de unidades de investigación competitivas do SUG*

*f)**Coordinador Partner internacional*

*g)**Convenios ou contratos con empresas o institucións*.

 **Méritos incluídos:** Terase en conta a participación nas diferentes convocatorias públicas competitivas: proxectos, redes, unidades de investigación,… Dentro dos Convenios consideraranse os asinados con institucións para o desenvolvemento de proxectos de investigación que non teñen como finalidade a transferencia tecnolóxica (pois neste último suposto deberán incluírse no apartado correspondente á transferencia e divulgación do coñecemento).

Con respecto dos proxectos de investigación valoraranse proporcionalmente ao tramo temporal que se inclúa no período avaliable.

 **Xustificación:** Preferentemente, copia de certificado oficial expedido pola universidade cos datos dos proxectos presentados a avaliación. Copia do documento oficial de concesión, sinatura do convenio, en que conste, polo menos: investigador/a responsable, participantes, ámbito, institución que o concede, asignación económica, data de concesión, período de vixencia…

 **Indicios de calidade:** Teranse en conta as distintas funcións: coordinador, líder, “*partne*r”, asociado, participante etc. Os incentivos para a elaboración de propostas de proxectos europeos e o complemento de proxectos nacionais e europeos non se considerarán en ningún caso.

 ***1.3.Participación en congresos, simposio ou equivalentes.***

1. *Impartición de Conferencias plenarias ou ponencias por invitación en congresos, simposio ou equivalentes*
2. *Outras intervencións relevantes.*

 **Méritos incluídos:** Avaliaranse unicamente as conferencias plenarias ou ponencias de congresos ou simposios organizados por sociedades científicas, sempre por invitación. Non se considerará de ningunha maneira, a participación en congresos, xornadas, etc., locais, rexionais ou que se desenvolvan no mesmo lugar e/ou pola institución á que pertence o solicitante.

**Xustificación:** Copia da carta de invitación e/ou copia do programa do congreso no que conste: institución responsable da organización, comité organizador, lugar, data da celebración, título e relator da conferencia.

**Indicios de calidade:** Terase en conta a institución que organiza o congreso, a composición do seu comité organizador, o tipo de conferencia plenaria: inaugural, clausura, etc., relevancia no congreso da mesa redonda ou do simposio, etc.

 ***1.4. -Organización da investigación:***

*a) Responsable da organización de eventos científicos e culturais de relevancia internacional (o comité organizador será unha institución internacional ou de composición internacional).*

**Méritos incluídos:** Unicamente se terá en conta a participación en comités organizadores ou comités científicos de congresos organizados por sociedades científicas internacionais ou que entre os seus membros se acharen científicos ou profesionais internacionais.

 **Xustificación:** Copia do nomeamento oficial da Presidencia e/ou copia do programa oficial do evento en que conste: institución responsable da organización, comité organizador, lugar, data da celebración.

 **Indicios de calidade:** Terase en conta a institución que organiza o congreso, a composición do seu comité organizador, o tipo de participación e funcións desempeñadas polo/a solicitante.

 *b) Director, editor ou membro de comités de edición, ou de redacción de revistas ou editoriais de ámbito internacional.*

**Méritos incluídos:** Considerarase unha revista de ámbito internacional a que figurar en índices de bases de datos internacionais (ISI, SCOPUS ou similares). No caso contrario terase en conta unicamente cando no comité de redacción participaren representantes de polo menos tres países.

 **Xustificación:** Documento oficial da editorial en que consten expresamente os períodos en que participou como editor ou membro do comité. Non se incluirá neste apartado a participación como avaliador/a dos artigos publicados polas revistas.

 **Indicios de calidade:** Deberán presentarse evidencias da presenza en bases de datos internacionais, índices, factores de impacto etc. Teranse en conta os indicadores de impacto da revista, bases de datos en que se atopar indexada, composición do comité de redacción, editorial, función do/a solicitante no comité.

1. *Organización/Dirección de expedicións científicas, escavacións arqueolóxicas relevantes, etc.*

**Méritos incluídos:** Consideraranse a organización de expedicións científicas e escavacións arqueolóxicas realizadas necesariamente coa participación e financiamento de institucións ou empresas.

 **Xustificación:** Copia do certificado oficial da institución responsable da expedición; permiso oficial da actividade arqueolóxica, contrato de colaboración etc.

**Indicios de calidade:** Teranse en conta as funcións desempeñadas e a relevancia da actividade, institucións participantes e a súa relación co labor investigador do/a solicitante.

 *d) Premios e distincións relevantes relacionados coa actividade investigadora.*

 **Xustificación:** Copia da concesión do premio e documento que conteña a descrición do organismo que concede o premio en que figure: tipo de organismo, ámbito de actuación, composición do comité de dirección e de concesión do premio, actividades que resultan premiadas.

 **Indicios de calidade:** Terase en conta a relación do premio coas actividades investigadoras desempeñadas polo solicitante, a relevancia da institución que concede o premio, o sistema de selección dos premiados, a composición internacional ou nacional do xurado de selección. Distincións académicas ou profesionais poderán terse en conta no apartado e).

 *e) Outros méritos de investigación.*

 **Méritos incluídos:** Incluiranse as actividades de investigación que non se puideren encadrar noutras epígrafes.

 **Xustificación:** Copia do documento oficial en que conste, polo menos: tipo de actividade, participantes, actividades a desenvolver e institucións en que se realiza.

 **Indicios de calidade:** Para a súa valoración terase en conta a importancia da actividade relacionada coa actividade científica do/a solicitante. Cando neste apartado se incluíren méritos similares aos incluídos nalgúns dos apartados anteriores e non directamente relacionados coa actividade investigadora, terán necesariamente unha valoración inferior á do apartado de mérito similar.

 ***1.5.- Mobilidade: estadías de investigación en centros extranxeiros de prestixio (mínimo 1 mes)***

 **Méritos incluídos:** Valoraranse as estadías de investigación cunha duración mínima de 1 mes en centros estranxeiros de prestixio. Neste apartado poderá presentarse a suma da totalidade das estadías do período a avaliar, suma que se computará como un só mérito.

 **Xustificación:** Copia da carta ou certificado do centro receptor en que se constate a estadía, período temporal e actividades desenvolvidas.

**Indicios de calidade:** Interese do traballo realizado en relación tanto coa especialización preferente do centro receptor como coa actividade desenvolvida polo solicitante. Resultados derivados directamente da estadía.

***1.6. - Actividades que fomentan o uso do galego na investigación****.*

 **Méritos incluídos:** Consideraranse neste apartado os méritos e actividades que se realizan e que fomentan a utilización do galego na investigación. Poderanse incluír méritos de calquera dos tipos anteriores sempre que se efectúen en lingua galega ou teñan como finalidade a potenciación do seu uso. Teranse en conta: a organización de eventos científicos en lingua galega, a realización de teses doutorais e outros traballos de investigación en galego etc. *Excluiranse destas valoracións as achegas na área de Filoloxía Galega que forman parte do normal desenvolvemento da actividade investigadora deste área.*

 **Xustificación:** Xustificaranse de igual xeito que os méritos similares incluídos nos apartados anteriores.

 **Indicios de calidade:** Utilizaranse os mesmos indicios de calidade que nos apartados similares anteriores. Valorarase a calidade intrínseca do mérito.

 **2. Actividade de transferencia e divulgación de coñecemento. (máximo 4 méritos).**

***2.1. – Transferencias tecnolóxicas.***

 **Méritos incluídos:** Consideraranse neste apartado os contratos, convenios e encargos con empresas que supoñan unha transferencia de tecnoloxía desenvolvida previamente polo/a solicitante ou o seu equipo. Tamén se considerarán neste apartado[[1]](#footnote-1) os contratos coa Administración que supoñen transferencia de coñecementos derivados da investigación e os contratos con editoriais para a dirección científica de coleccións ou outros traballos editoriais que necesitaren o concurso de expertos.

 **Xustificación:** Copia dos documentos que acrediten a transferencia de tecnoloxía, indicando a empresa á que se lle efectúa a transferencia e descrición da tecnoloxía transferida. Copia dos contratos asinados coa Administración ou as editoriais. Non se considerará neste apartado a mera prestación de servizos**.**

 **Indicios de calidade:** Terase en conta a importancia da transferencia realizada, a relación coa empresa, a participación da empresa e as funcións e actividade do/a solicitante.

 ***2.2. - Patentes recoñecidas.***

 **Méritos incluídos:** Poderanse ter en conta as patentes que se atopan licenciadas ou en fase de explotación.

 **Xustificación:** Copia do documento acreditativo.

 **Indicios de calidade** Poderanse ter en conta o ámbito do rexistro, países nos que estea recoñecida, o posible interese de empresas, a fase en que se achar a súa execución etc.

***2.3. – Comisario ou Organizador de exposicións de relevancia estatal ou internacional.***

 **Méritos incluídos:** Terase en conta a realización de exposicións que pola súa temática e difusión teñan repercusión nacional ou internacional.

 **Xustificación:** Certificado oficial da institución, copia do catálogo en que figure o nome do comisario, o organismo organizador e participantes.

 **Indicios de calidade:** Valorarase a temática, importancia e ámbito de influencia da exposición, así como as institucións organizadoras e/ou participantes. Achegaranse evidencias que permitan considerar a exposición como de ámbito nacional ou internacional

***2.4. - Informes relevantes.***

**Méritos incluídos:** Valorarase a realización de informes para empresas ou institucións en aspectos relevantes dos campos científicos ou socioeconómicos.

**Xustificación:** Documento oficial da institución ou empresa solicitante do informe. Copia do índice e as conclusións, se as tiver.

 **Indicios de calidade:** Terase en conta a importancia do informe realizado, a empresa ou institución solicitante, as funcións e actividade do solicitante.

 ***2.5. - Estudios relevantes para o desenvolvemento social, económico, científico e cultural de Galicia.***

 **Xustificación:** Documento oficial da universidade ou organismo. Copia do índice e as conclusión, se as tiver. Acreditación das implicacións para o desenvolvemento de Galicia.

 **Indicios de calidade:** Terase en conta a importancia do estudo e a repercusión no desenvolvemento de Galicia, así como as funcións e actividade do solicitante. Deberanse achegar indicios que acrediten a relevancia e importancia do estudo.

 ***2.6. - Creación de empresas de base tecnolóxica que supoñan transferencia de tecnoloxía.***

**Méritos incluídos:** Valorarase o nivel de desenvolvemento da empresa e o nivel de implicación do/a solicitante tanto na constitución como no desenvolvemento tecnolóxico que deu lugar á súa creación.

 **Xustificación:** Copia do documento oficial en que consten: socios fundadores, constitución da empresa, obxectivos e ámbito de desenvolvemento.

 **Indicios de calidade:** Terase en conta o campo de actividade da empresa, período de actividade desta e a participación e funcións do/a solicitante.

***2.7. - Divulgación do coñecemento.***

 **Méritos incluídos:** Considérase divulgación do coñecemento[[2]](#footnote-2) a contida en publicacións cuxo obxectivo non é comunicar os resultados da investigación á comunidade científica, senón facelos accesibles –sen renunciar á calidade- a un público informado, mais non necesariamente especialista na materia, e cuxa finalidade é achegar á sociedade os temas de investigación. Neste apartado poderanse incluír a participación na realización de grandes obras enciclopédicas, proxectos socioeconómicos rexionais, recompilacións e revisións de temas científicos, etc. E outros procesos de divulgación do coñecemento.

 **Xustificación:** Copia da portada e título, autores/as, créditos do libro (editorial, ISBN, depósito legal etc.) e índice. No caso de capítulos, engadirase unha copia da primeira páxina do capítulo. No caso de artigos de revistas de divulgación, copia da primeira e última páxina do artigo, así como copia do índice do número ou volume e do ISSN da revista.

 **Indicios de calidade:** Terase en conta para a valoración das obras de divulgación a editorial que as publica, a existencia dun proceso de selección rigoroso por parte da entidade editora, a opinión que merecen en recensións e citas autorizadas e, con carácter adicional, os datos relativos á súa difusión a través da presenza en repertorios bibliográficos ou catálogos de bibliotecas.

 ***2.8. – Conferencias e cursos de divulgación científica.***

**Méritos incluídos:** Incluiranse *conferencias, xornadas e cursos* que trataren de divulgar as actividades científicas.

 **Xustificación:** Copia do programa en que figuren os obxectivos, entidade organizadora, duración e participación e función do solicitante.

**Indicios de calidade*:*** Terase en conta o impacto da actividade divulgativa, os destinatarios e a duración e relevancia da actividade do/a solicitante nesta.

***2.9. - Outros méritos de Transferencia e divulgación do coñecemento.***

 **Méritos incluídos:** Incluiranse neste apartado as actividades de transferencia e divulgación que non puideren ser encadradas noutras epígrafes.

 **Xustificación:** Copia do documento oficial en que conste, polo menos: tipo de actividade, participantes, ámbito, actividades a desenvolver e institución en que se realiza.

 **Indicios de calidade:** Para a súa valoración terase en conta a importancia da transferencia ou divulgación realizada.

***2.10. – Actividades que fomentan o uso do galego na transferencia e divulgación do coñecemento.***

 **Méritos incluídos:** Consideraranse neste apartado os méritos e actividades de transferencia e divulgación que se realizan e que fomentan a utilización do galego. Poderase incluír calquera dos méritos anteriores sempre que se efectúe en lingua galega ou teña como finalidade a potenciación do seu uso. Teranse en conta a realización de acordos editoriais en galego, acordos con empresas para implantar ou realizar actividades en lingua galega, a divulgación do coñecemento en lingua galega etc. Excluiranse destas valoracións as achegas na área de Filoloxía Galega que forman parte do normal desenvolvemento da súa actividade de transferencia e divulgación desta área.

 **Xustificación:** Xustificaranse de igual xeito que os méritos similares incluídos nos apartados anteriores.

 **Indicios de calidade:** Utilizaranse os mesmos indicios de calidade que nos apartados similares anteriores. Valorarase a calidade intrínseca do mérito.

**ANEXOS**

|  |
| --- |
| **ANEXOS I: MÉRITOS DA ACTIVIDADE DOCENTE** **Período 2011-2015** |
|  | **Puntuación máxima:****Por ítem** | **Puntuación máxima:****Por tipo** |
| **1. Amplitude, intensidade e tipo da docencia no período de cinco anos avaliado** (Docencia en diplomatura, licenciatura, grao, postgrao, doutorado ou equivalentes: max 10; Tipo de docencia: teórica, práctica, dirección de TFG e outras actividades docentes EEES recollidas en POD: max. 15; Diversidade de materias e outras actividades docentes (como por exemplo dirección de TFM, etc): max. 10 | **35** | **35** |
|  |  |  |
| **2.-Creación de materiais docentes para a docencia universitaria:** manuais, unidades didácticas**,** libros, capítulos de libros, artigos *relacionados directamente coa docencia*, traducións, software e outro material para a docencia | 20 | **30** |
|  |  |  |
| **3.-Implicación na mellora da actividade docente universitaria** \***:**  |  | **30** |
|  a) Coordinación de curso | 10 |  |
|  b) Coordinación de grao ou equivalente | 15 |  |
|  c) Coordinación máster ou equivalente | 20 |  |
|  d) Coordinación programas de doutorado | 20 |  |
|  e) Plan de acción titorial | 10 |  |
|  f) Responsable de Calidade de Centro (PRCC) | 10 |  |
|  |  |  |
| **4.-Participación en actividades de formación:** |  |  |
| 4.1.- Actividades de formación docente |  | **30** |
|  a) Dirección de cursos de formación docente de, alomenos, 20 horas. | 5 |  |
|  b) Impartición de curso de formación docente de, alomenos, 4 horas  | 10 |  |
|  c) Asistencia a cursos de formación docente de, alomenos, 8 horas. | 5 | 15 |
| 4.2.- Actividades de Formación Investigadora |  |  |
|  a) Teses doutorais dirixidas e defendidas 2 | 20 | 40 |
|  b) Impartición de Cursos de Formación de Investigadores | 15 | 15 |
|  |  |  |
| **5.- Actividades de Prácticas externas e mobilidade** |  | **30** |
| 5.1.-Coordinación e Titorización de programas de prácticas en empresas e institucións (regulados mediante convenios ou certificación de órgano colexiado académico).1 | 15 | 15 |
| 5.2.-Coordinación e Titorización de proxectos de intercambio de estudiantes: ERASMUS, ERASMUS MUNDUS, etc. 1 | 15 | 15 |
| 5.3.-Participación dos docentes en programas de intercambio internacionais e/ou ínter universitarios. 1 | 10 | 20 |
|  |  |  |
| **6.-Participación en actividades de innovación docente:** |  | **30** |
| 6.1 Proxectos competitivos de innovación docente. | 15 |  |
| 6.2 *Participación en Comités de autoavaliación, Comités externos de avaliación, Comisións de Normalización Lingüística, Comisións de avaliación do profesorado, Grupos de innovación docente, etc. de relevancia docente.1* | 10 |  |
|  |  |  |
| **7.-Outras actividades relacionadas coa docencia:1** |  | **20** |
| 7.1) Premios e distincións relacionados coa actividade docente. | 10 |  |
| 7.2 ) Participación en actividades docentes por invitación. | 5 |  |
| 7.3) Redes docentes. | 10 |  |
| 7.4) Actividades de divulgación docente | 5 |  |
| 7.5) Outras actividades | 5 |  |
|  |  |  |
| **8.- Actividades que fomenten o uso do galego na docencia universitaria 3** | \*\*\* | **\*\*\*** |
| **9.- Valoración de la actividad docente universitaria: 4** |  | **30** |
| 9.1 Opinión de los estudiantes respecto a la docencia impartida por el profesorado. |  |  |
| Media superior a la titulación y universidad | 15 |  |
| Media superior Universidade | 10 |  |
| 9.2. Valoración obtenida en el Programa DOCENTIA 5 |  |  |
| Excelente | 30 |  |
| Notable | 25 |  |
| Aceptable | 20 |  |

1 Sempre e cando o seu desempeño non sexa consecuencia da ocupación dun determinado cargo académico.

2 As Teses Doutorais poden ser incluídas tamén como méritos investigadores. O solicitante poderá decidir incluílas no apartado de docencia ou no de investigación, pero en ningún caso poderán ser alegadas en ambos apartados polo mesmo solicitante, aínda tratándose de teses diferentes.

3 Tendo en conta que neste punto se porán presentar méritos de diferentes tipos correspondentes a calquera dos puntos anteriores, o valor máximo será o que corresponda ao tipo de mérito alegado.

4 Deberá optarse por presentar as enquisas de estudantes ou a valoración obtida no programa DOCENTIA. En ningún caso se terán en conta ambos méritos.

5 Só poderán achegar este mérito os solicitantes que obtivesen a avaliación dunha convocatoria posterior ao 18/05/2011, de xeito que se garanta que se cumpra cos requisitos establecidos no documento “Proceso de certificación dos modelos de avaliación da actividade docente do profesorado universitario (Programa DOCENTIA)”.

|  |
| --- |
| **ANEXO II: MÉRITOS DA ACTIVIDADE INVESTIGADORA E DE TRANSFERENCIA DO COÑECEMENTO****Período 2011-2015** |
|  | **Puntuación Máxima:****Por ítem** | **Puntuación Máxima:** **por tipo** |
| **1.- ACTIVIDADE INVESTIGADORA** |  |  |
|  |  |  |
| **1.1) Teses doutorais dirixidas 1**  | 20 | **40** |
|  |  |  |
| **1.2) Proxectos/Convenios-Contratos con empresas-institucións.** |  | **60** |
|  |  |  |
| a) Proxectos competitivos de ámbito internacional. | Dirección  | 30 |  |
| Participación | 15 |  |
| b) Proxectos competitivos do Plan nacional. | Dirección  | 20 |  |
| Participación | 10 |  |
| c) Redes de excelencia do Plan Nacional | Dirección | 20 |  |
| Participación | 10 |  |
| d) Proxectos competitivos autonómicos. | Dirección  | 15 |  |
| Participación | 10 |  |
| e) Ayudas a la consolidación y estructuración de unidades de investigación competitivas del SUG | Dirección/Coordinación | 20 |  |
| Participación | 10 |  |
| f) Coordinador Partner internacional | 20 |  |
| g) Convenios o contratos con empresas ou institucións  | Dirección  | 10 |  |
| Participación | 5 |  |
|  |  |  |
| **1.3) Impartición de Congresos, Simposium o equivalentes.** |  | **20** |
|  a) Impartición de Conferencias plenarias ou relatorios por invitación en congresos, Simposio ou equivalentes. | 15 |  |
|  b) Outras intervencións relevantes. | 10 |  |
|   |  |  |
| **1.4) Organización da investigación:** |  | **40** |
|  a) Responsable de organización eventos científicos e culturais de relevancia internacional (Comité organizador será unha institución internacional ou de composición internacional) | 15 |  |
|  b) Director, editor ou membro de comités de edición ou de redacción de revistas ou editoriais de ámbito internacional. | 15 |  |
|  c) Organización/Dirección de expedicións científicas, escavacións arqueolóxicas relevantes, etc. | 15 |  |
| d) Premios e distincións relevantes relacionados coa actividade investigadora. | 15 |  |
|  e) Outros méritos de investigación | 15 |  |
|  |  |  |
| **1.5 Mobilidade**  |  | **20** |
| Estancias de investigación en centros estranxeiros de prestixio (mínimo 1 mes) 2 | 4 puntos por mes |  |
|  |  |  |
| **1.6) Actividades que fomenten o uso do galego na investigación 3** | **\*\*\*** | **\*\*\*** |
|  |  |  |
| **2.-TRANSFERENCIA E DIVULGACIÓN DO COÑECEMENTO** |  |  |
|  |  |  |
| 2.1) Transferencias tecnolóxicas | 15 |  |
| 2.2) Patentes recoñecidas | 15 |  |
| 2.3) Comisario ou Organizador de exposicións de relevancia estatal ou internacional | 15 |  |
| 2.4) Informes relevantes. | 10 |  |
| 2.5) Estudios relevantes para o desenvolvemento social, económico, científico e cultural de Galicia. | 15 |  |
| 2.6) Creación empresas de base tecnolóxica que supoñan transferencia de tecnoloxía. | 20 |  |
| 2.7) Divulgación do coñecemento. | 15 |  |
| 2.8) Conferencias e cursos de divulgación científica | 5 | 10 |
| 2.9) Outros méritos de Transferencia e divulgación do coñecemento  | 15 |  |
| 2.10) Actividades que fomentan o uso do galego na transferencia e divulgación do coñecemento 3 | **\*\*\*** | **\*\*\*** |

1 As Teses Doutorais poden ser incluídas tamén como méritos investigadores. O solicitante poderá decidir incluílas no apartado de docencia ou no de investigación, pero en ningún caso poderán ser alegadas en ambos apartados polo mesmo solicitante, aínda tratándose de teses diferentes.

2 Neste apartado poden incluírse a totalidade das estadías cunha duración mínima dun mes do período que se vai a avaliar. A devandita suma computará como un so mérito.

3 Tendo en conta que neste punto se porán presentar méritos de diferentes tipos correspondentes a calquera dos puntos anteriores, o valor máximo será o que corresponda ao tipo de mérito alegado.

1. Recollido de "Criterios para valorar a investigación en Humanidades", elaborado por un grupo de traballo coordinado pola FECYT e a ANEP. [↑](#footnote-ref-1)
2. Definición do documento "Criterios para valorar a investigación en Humanidades", elaborado por un grupo de traballo coordinado pola FECYT e a ANEP. [↑](#footnote-ref-2)